ToekomsVenster: Die Koning van die verkeerde dorpFoto: Unsplash/Pixabay.com “Filippus kry toe vir Natanael en sê vir hom: ‘Ons het Hom gekry van wie Moses in die wet geskrywe het en van wie die profete ook geskrywe het. Dit is Jesus van Nasaret, die seun van Josef.’ Maar Natanael sê vir hom: ‘Kan daar iets goeds uit Nasaret kom?’” – Johannes 1:45-46 Jesus is so anders as die rabbi’s van sy tyd. Hy is die een wat kies en die dissipels wat Hy gekies het sou op die oog af meer na ’n vernedering gelyk het as na ’n eervolle keuse. Jesus het egter geglo dat hulle ook eendag sou kon doen wat Hy gedoen het (Johannes 14:12). Die Koning van die hemel kom woon tussen die mees onverwagse mense op aarde. Ons moenie verbaas wees wanneer ons Hom juis ook tussen die mees onverwagse mense van ons samelewing aantref nie. Lees Johannes 9:1-41 en hoor wat die Woord van die Here vandag vir jou sê.